JUDr. **Martin Adam** **Martinček** (\* 30. január 1913, Liptovský Peter – † 2. máj 2004, Liptovský Mikuláš) bol významný slovenský fotograf a advokát. Venoval sa predovšetkým fotografovaniu prírody a ľudí Liptova.

Životopis
---------

Narodil sa v obci Liptovský Peter ako druhé dieťa v rodine staviteľa. Detstvo však prežil na Spiši, v Spišskej Starej Vsi a v Šariši. Stredoškolské vzdelanie ukončil maturitou v roku 1931 na reálnom gymnáziu v Prešove.  
V roku 1937 úspešne dokončil štúdium na právnickej fakulte Univerzity Komenského v Bratislave. V roku 1947 sa oženil s akademickou maliarkou Ester Šimerovou. 

Rodinná hrobka Martinčekovcov na Cintoríne pri Kozej bráne v Bratislave.
Pomník v rodnej obci.
Po druhej svetovej vojne sa spolupodieľal na vytváraní a následnom fungovaní štátnych orgánov, Povereníctva spravodlivosti a financií, ako aj Slovenskej národnej rady.  
 Po februári 1948 čelil rôznym falošným obvineniam a bol nútený stiahnuť sa z verejného života. Odišiel do Liptovského Mikuláša, kde pracoval najskôr ako bagrista v tehelni, neskôr na slepačej farme a v Komunálnych službách. Od roku 1952 pracoval v Dome osvety a veľkom mierou sa podieľal na zriadení Múzea Janka Kráľa, ktorého sa stal riaditeľom. Od roku 1957 bol členom Zväzu slovenských výtvarných umelcov v Bratislave. Ako profesionálny fotograf začal pracovať, keď sa mu splnil jeho detský sen, až vo veku 48 rokov.

Martinček si bol vďaka svojím životným skúsenostiam s komunistickým režimom vedomý problémov života v totalite. Preto sa snažil ľuďom v ťažkostiach pomáhať. Keď chodil fotografovať dediny Liptova, poskytoval bezplatne právnicke konzultácie všetkým, ktorí ho požiadali. Podporoval tiež stredoslovenskú Galéru F v Banskej Bystrici. Keď jej riaditeľ Tomáš Fassati roku 1985 stratil z politických príčin možnost výkonu kvalifikovaného povolania, vybavil mu možnost práce u svojho priateľa, riaditeľa Kotalíka v Národnej galérii v Prahe.

V roku 2013 sa Martinček stal Čestným občanom Liptovskej Tepličky (august). Na budove obecného úradu je inštalovaná pamätná tabuľa odhalená pri príležitosti udelenia Čestného občianstva.

Tvorba
------

Výsledky svojej tvorivej práce publikoval v knihách fotografií, či už samostatných, alebo spolu s iným významným slovenským píšucim umelcom.

* *Nezbadaný svet* (1964) s veršami Laca Novomeského
* *Vám patrí úcta* (1966)
* *Ľudia v horách* (1969) v spolupráci s Milanom Rúfusom
* *Svetlá vo vlnách* (1969)
* *Kolíska* (1972) v spolupráci s Milanom Rúfusom
* *Vrchári* (1975)
* *Hora* (1981)
* *Chvála vody* (1981)
* *Báseň o Kriváni* (1988) v spolupráci s Milanom Rúfusom
* *Ako sa krúti svet* (1995) v spolupráci s Mariánom Pauerom
* *Krása slnka* (2001)

Jeho fotografie sú tiež súčasťou vydania esejí Dalimíra Hajka *Rozpätie dňa a noci (1992)* a publikácie Daniela Šimka *Si sneh (2005)*.

Zastúpenie vo zbierkach (výber)
-------------------------------

Slovenská národná galéria, Bratislava 

Moravská galerie, Brno 

Muzeum umění a designu, Benešov u Prahy

Ocenenia
--------

Za svoju prácu bol niekoľkokrát ocenený, ako doma, tak aj vo svete:

* 1970 titul zaslúžilý umelec
* 1970 čestný titul Excelencia FIAP Medzinárodnej federácie umeleckej fotografie (FIAP) v Berne
* 1989 Pamätná medaila zaslúžilého umelca Jozefa Sudeka
* 1998 Cena Martina Benku
* 2000 Čestný občan mesta Liptovský Mikuláš
* 2003 štátne vyznamenanie Pribinov kríž I. triedy

Referencie
----------

1. 1 2   *Graduates* [online]. Bratislava: Univerzita Komenského, [cit. 2023-12-05]. Dostupné online.
2. ↑  TASR. Zomrel významný fotograf Martin Martinček. *sme.sk* (Bratislava: Petit Press), 2004-05-02. Dostupné online [cit. 2021-01-30]. ISSN 1335-4418.
3. ↑  HLAVÁČ, L̕udovít.. *Dejiny slovenskej fotografie*. Martin : Osveta, 1989. (Vyd. 1.) Dostupné online. ISBN 80-217-0086-6.
4. ↑   *Umění pro život - Tomáš Fassati*. Benešov : [s.n.], 2016. Dostupné online. ISBN 978-80-87400-20-3.
5. ↑   *Prezident SR - Pribinov kríž, I. trieda* [online]. Bratislava: Kancelária prezidenta SR, [cit. 2021-01-30]. Dostupné online.

Iné projekty
------------

Externé odkazy
--------------

* Diela autora v katalógu Web umenia Slovenskej národnej galérie
* e-photo o diele
* životopis
* Osobnosti.sk

Autoritné údaje: * abART: 928
* GND: 120600501
* ISNI: 0000 0000 6633 4610
* LCCN: nr88007696
* NK ČR: jn20000701171
* SNK: 158669
* VIAF: 84035758
* Web umenia: 6341
* WorldCat: lccn-nr88007696